ฮุนไดมอเตอร์เผยกำไรจากการดำเนินงานปี 58 ร่วงต่ำสุดในรอบ 5 ปี
ฮุนไดมอเตอร์เผยกำไรจากการดำเนินงานปี 58 ร่วงต่ำสุดในรอบ 5 ปี
26 ม.ค. 2559

ฮุนได มอเตอร์ ซึ่งเป็นบริษัทผลิตรถยนต์ชั้นนำของเกาหลีใต้ เปิดเผยว่า ผลกำไรจากการดำเนินงานประจำปี 2558 ร่วงต่ำสุดในรอบ 5 ปี โดยผลกำไรจากการดำเนินงานของฮุนไดประจำปี 2558 ร่วงลง 15.8% มาอยู่ที่ 6.36 ล้านล้านวอน (5.3 พันล้านดอลลาร์สหรัฐ) ซึ่งถือเป็นตัวเลขที่ต่ำที่สุดนับตั้งแต่ปี 2553 ซึ่งมีผลกำไรจากการดำเนินงานอยู่ที่ 5.92 ล้านล้านวอน
กำไรสุทธิของปี 2558 ร่วงลง 14.9% แตะที่ 6.51 ล้านล้านวอน ในขณะที่รายได้เพิ่มขึ้น 3% แตะระดับสูงสุดอยู่ที่ 91.96 ล้านล้านวอน โดยมีสาเหตุมาจากยอดจำหน่ายรถยนต์ที่แข็งแกร่ง
ยอดจำหน่ายรถยนต์ทั่วโลกของฮุนไดพุ่งขึ้นแตะ 4,963,023 คันในปี 2558 ซึ่งเป็นยอดจำหน่ายสูงสุดเป็นประวัติการณ์ของบริษัท โดย         ยอดจำหน่ายที่แข็งแกร่งถูกบั่นทอนจากค่าเงินในตลาดเกิดใหม่ที่ร่วงลง ส่งผลให้ผลกำไรจากการค้ารถยนต์ในต่างประเทศลดลง นอกจากนี้ การลงทุนด้านการวิจัยและการพัฒนาก็เป็นอีกปัจจัยหนึ่งที่ฉุดให้ผลกำไรปี 2558 ร่วงลง